L'Ajuntament de Sagunt visita les obres de rehabilitació i millora del Centre d'Educació Especial Sant Cristòfol
03 de març 2022

![](/media/b1jn3shk/c-y-mini.jpg?width=850&height=567.9545454545455)

Este matí l'alcalde de Sagunt, Darío Moreno, junt amb altres membres de l'equip de govern, ha visitat les obres de rehabilitació i millora del Centre d'Educació Especial Sant Cristòfol. Este projecte és finançat per la Generalitat Valenciana amb càrrec al programa EDIFICANT i es tracta de la segona obra que l'Ajuntament de Sagunt està gestionant per delegació d'este programa després de l'IES núm. 5. La visita ha sigut organitzada pel departament de Contractació de l'Ajuntament de Sagunt.

Els treballs consistixen en l'adequació de l'edifici, que data de l'any 1948 i disposa d'una superfície construïda de 3.280 m². El projecte que s'està duent a terme realitza instal·lacions que afecten l'interior del centre, així com actuacions que tenen a veure amb la millora en l'accessibilitat. Les obres, que van ser adjudicades per l'Ajuntament a l'empresa DOALCO S.A. ascendixen a un import de 885.678 €, IVA inclòs, i el contracte de serveis de direcció d'obra, direcció d'instal·lacions, direcció d'execució material, coordinació de seguretat i salut i seguiment de control de qualitat per a l'obra de reforma i millora amb l'empresa COR ASOC S.L., ascendix a 10.886 €, IVA inclòs.

![](/media/zwnd1jkz/c2-obras.jpg?width=850&height=567.9545454545455)

Darío Moreno ha indicat que «**continuem avançant en infraestructures, que són molt necessàries per a la ciutat, en este cas la rehabilitació del Centre d'Educació Especial Sant Cristòfol, una rehabilitació que té unes condicions especials perquè continuem donant servei en este centre alhora que fem la intervenció constructiva. Esta qüestió ha implicat una gran logística i un gran esforç per part de tota la comunitat educativa, per descomptat, de la direcció i dels professors del centre, però també de les famílies i usuaris i usuàries**».

És per això que Moreno ha assenyalat que «**avancem tenint en compte eixa situació particular que vivim en este centre però, sobretot, volem avançar molt ràpidament perquè entenem que havíem d'actuar d'una forma molt immediata en este edifici per poder mantindre eixe nivell clau d'educació pública de qualitat en el qual cree este govern municipal. Esperem que les obres estiguen finalitzades per a desembre de 2022 i, a partir d'ací, que puguem disposar d'un centre en condicions i un centre del segle XXI**».

![](/media/r0pmlhfb/c-planos.jpg?width=850&height=567.9545454545455)

A la visita també han assistit el regidor de Contractació, Javier Raro; el regidor d'Educació, Josep Manuel Tarazona i el regidor de la SAG, Roberto Rovira, així com alguns operaris de les obres, els qui els han explicat i ensenyat el seu desenvolupament.

El regidor de Contractació, Javier Raro, ha explicat que «**a penes portem un mes, però ja el desenvolupament de l'obra és satisfactori i confiem que al llarg d'este 2022 la inversió que estem fent de renovació completa d'actualització d'instal·lacions i adaptació en accessibilitat serà una realitat. A partir d'ara continuarem fent el seguiment de l'obra perquè els xiquets i xiquetes que utilitzen el centre tinguen la instal·lació en les millors condicions**».

D'altra banda, el regidor d'Educació, Josep Manuel Tarazona, ha destacat que les obres «**ja estan en marxa gràcies al programa EDIFICANT, però cal dir, que per les condicions del col·legi i tipus d'alumnat, s'ha hagut de fer un extraordinari esforç de coordinació i planificació entre l'Ajuntament i alguns departaments com és el meu cas, Conselleria i l'empresa. Per això, s'han hagut d'instal·lar unes aules prefabricades negociades amb Conselleria i habilitar i adequar altres espais en el centre**». També ha agraït a la comunitat del Sant Cristòfol «**tot el treball fet fins ara. Crec que hem de fer tot el que siga possible perquè tots els estudiants, sense discriminació, estiguen en les millors condicions possibles**».

![](/media/bscdgwsy/c3-obrs.jpg?width=850&height=567.9545454545455)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-visita-les-obres-de-rehabilitacio-i-millora-del-centre-d-educacio-especial-sant-cristofol/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-visita-les-obres-de-rehabilitacio-i-millora-del-centre-d-educacio-especial-sant-cristofol/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-visita-les-obres-de-rehabilitacio-i-millora-del-centre-d-educacio-especial-sant-cristofol/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-visita-les-obres-de-rehabilitacio-i-millora-del-centre-d-educacio-especial-sant-cristofol/)